Roel Bergsma

Roelof (Roel) Bergsma (Warten, 23 novimber 1917 - Terherne, 31 maart 1988) wie in Fryske ûnderwizer, dammer en revuskriuwer.

Roel Bergsma waard ûnderwizer oan de iepenbiere skoalle fan Terherne. Yn it doarpslibben hat er in ûnbidigen wurk fersetten. Sa boude hy as foarsitter de Terhernster VVV op. Yn it doarpsblêd "Brio" hat er ûnder de namme Stikelstekker in soad kommentaar jûn. Ek de skûtsjesyljûnen yn doarpshûs De Buorkerij fan Terherne makke hy as in soarte fan seremoanjemaster suver ta in kabaretjûn. 

Foar de skoalle begûn er mei it skriuwen fan Fryske revustikken. Namme makke er ek as skriuwer foar it Underwizerskabaret Mid-Fryslân, in ploech ûnderwizers dy't sûnt 1964 de planken opgong mei revustikken en sjongspullen. Foar in soad sport- en doarpsferienings skreau master Bergsma revu- en kabaretteksten. Sa brûkte kabaretselskip It Wâld teksten fan him.

Tritich jier wie Roel Bergsma foarsitter fan it Frysk Dambûn. Yn de Ljouwerter Krante hie er 25 jier in damrubryk. Hy wie de broer fan dammer Piter Bergsma. Hy publisearre ek faak oer it Frysk damjen.

As redenrike amtner fan de boargerlike stân wie hy altyd aktyf op de Boerebrulloft op De Jouwer.

 Oer Fryske dammers 
 Piet Tuik en oaren: Liefhebbers en Topdammers; jubileumboek Provinsjale Fryske Dambûn 1928-2003. Utjefte: Provinciale Friese Dambond.

 Sjoch ek 
 List fan Fryske damkampioenen

Kategory:Frysk ûnderwizer
Kategory:Frysk dammer
Kategory:Frysk toanielskriuwer
Kategory:Frysk kollumnist
Kategory:Frysk publisist
Kategory:Skriuwer yn it Frysk
Kategory:Persoan berne yn Warten
Kategory:Persoan stoarn yn Terherne
Kategory:Persoan berne yn 1917
Kategory:Persoan stoarn yn 1988